b'\n_START_ARTICLE_\nKamnica, Maribor\n_START_SECTION_\nZgodovina\n_START_PARAGRAPH_\nObmo\xc4\x8dje, na katerem danes stoji vas Kamnica, je bilo naseljeno \xc5\xbee v prazgodovini, o \xc4\x8demer pri\xc4\x8dajo \xc5\xa1tevilne najdbe._NEWLINE_V letu 1091 je grof Engelbert Spanheimski ustanovil v \xc5\xa0t. Pavlu v Labotski dolini na Koro\xc5\xa1kem benediktinski samostan in mu podelil bogate posesti tudi v Dravski dolini. Decembra 1093 pa je samostan prejel tudi zemljo pri Selnici in Bistrici pri Viltu\xc5\xa1u. Samostanskim ljudem, ki so prebivali po vzpetinah med Vurmatom in Kamni\xc5\xa1kim potokom, pa je bila tedaj dana pravica do pa\xc5\xa1e, lova in drugih ugodnosti na omenjenem ozemlju. Ker se torej  v letu 1093 omenja hudournik (torrens) z imenom "Gemnitz" - Kamni\xc5\xa1ki potok, smemo upravi\xc4\x8deno trditi, da je tedaj tudi \xc5\xbee stalo naselje z imenom Kamnica (Gamniz), kar potrjuje dokument, spisan v letih med 1096 in 1105 (citirano po spremni besedi Dr. Jo\xc5\xbeeta Mlinari\xc4\x8da v knjigi Moja Kamnica S.in B. Damjan, Kamnica 1993)._NEWLINE_Krajevna imena rada ozna\xc4\x8dujejo prirodno lego ali posebnosti kraja. V teh \xc4\x8dasih so tudi nastala imena kot Kamnica, Selnica in druga. V 16 stoletju je pri\xc5\xa1lo do velikih sporov med kr\xc5\xa1ko \xc5\xa1kofijo in salzbur\xc5\xa1ko nad\xc5\xa1kofijo v cerkvenem pogledu (spor se je kon\xc4\x8dal 1859) . Nato so kamnico napadli turki (1532). Zagorela je celotna kamnica s cerkvijo vred . 21.10.1535 \xc5\xa1kof posveti obnovljeno cerkev in nove 3 oltarje. V letopisu Matice Slovenske je Janez Majziger leta 1896 napisal \xc4\x8dlanek z naslovom Kamnica - Gams. Kamnica je imela takrat slovensko in nem\xc5\xa1ko ime. Slovenska imena so: Kamca, Kanca, Kamnenca,Kamica in Kamnica. Vsa slovenska imena ka\xc5\xbeejo na besedo kamen. Kamni\xc5\xa1ki potok pa te\xc4\x8de ve\xc4\x8dinoma po kamnitem koritu Kamni\xc5\xa1ke grabe, kjer so \xc5\xa1tevilne kameni\xc5\xa1\xc4\x8dnice ali kamenice (ostanki kamnolomov, ki so \xc5\xa1e danes vidni), iz katerih so zgrajene starej\xc5\xa1e hi\xc5\xa1e v Kamnici in mestu. Tako lahko sklepamo, da so slovenski predniki imenovali kraj po njegovih zemljepisnih lastnostih, po kamnitem ozemlju.\n_START_SECTION_\nHuzarjev skok\n_START_PARAGRAPH_\nV okolici Kamnice je precej sprehajalnih poti. Ena izmed njih je Huzarjev skok, ki je svoje ime dobil leta 1849. Ko je nad previsnimi stenami pri izlivu potoka potekala bitka med Mad\xc5\xbeari, ki so odhajali domov, ter vojaki. Dva huzarja, ki sta se hotela re\xc5\xa1iti,  sta sko\xc4\x8dila prek sten v Dravo. Vseeno se za oba ni kon\xc4\x8dalo dobro, saj je eden utonil, drugega pa so kasneje ujeli. Obmo\xc4\x8dje, kjer je Kamni\xc5\xa1ki potok ter pod previsno steno kotanja, v kateri so neko\xc4\x8d \xc5\xbeenske prale perilo se danes imenuje Huzarjev skok.\n_START_SECTION_\nHudi\xc4\x8deve skale\n_START_PARAGRAPH_\nDrava je neko\xc4\x8d tekla mnogo vi\xc5\xa1je kot danes. Prod in pesek, ki ju je odlagala ob strugi, sta se s \xc4\x8dasoma spoprijela v kamnino konglomerat. Kamnina je kasneje razpokala in povr\xc5\xa1insko preperela in nastale so hudi\xc4\x8deve skale. Razporejene so v trikotniku. Le\xc5\xbeijo tesno druga ob drugi. Visoke so od 2,2 do 4 metre. Skale sestavljajo miocenski konglomerati, ki so svetlo sive do zelenkasto sive barve. Vsebujejo prodnike, ki so veliki od 1 do 13 cm. Prodniki so ve\xc4\x8dinoma mo\xc4\x8dno zaobljeni. V konglomeratu je tudi veliko skupkov kremenovih kristal\xc4\x8dkov. Med konglomerati so tudi tanki vlo\xc5\xbeki pe\xc5\xa1\xc4\x8denjaka in pe\xc5\xa1\xc4\x8denega laporja. V pe\xc5\xa1\xc4\x8denjaku se lahko najdejo ostanki \xc5\xa1koljik. Skale so izreden pojav v naravnem stanju. Hudi\xc4\x8deve skale so danes priljubljena izletni\xc5\xa1ka to\xc4\x8dka na planinski poti do Tojzlovega vrha. Z njih se odpira \xc4\x8dudovit razgled na Dravsko jezero z jezom in Mariborskim otokom pod njim._NEWLINE_Legenda pravi, da so Kamni\xc4\x8dani postali zelo neverni. Nad takimi du\xc5\xa1ami je dobil oblast hudi\xc4\x8d. Neke no\xc4\x8di je znosil na vrh mogo\xc4\x8dne skale z namenom pokon\xc4\x8dati Kamni\xc4\x8dane in njihove du\xc5\xa1e prikleniti v peklenskem kraljestvu. Toda v trenutku, ko je dvignil prvi kamen, da ga vr\xc5\xbee na Kamnico je posijalo sonce in v vasi je zapel petelin. Vrag je izgubil mo\xc4\x8d in je moral pobegniti. Skale so ostale in s tem tudi njihovo ime.\n_START_SECTION_\nUrban\n_START_PARAGRAPH_\nUrban je najbolj znana izletni\xc5\xa1ka to\xc4\x8dka v bli\xc5\xbenji okolici Maribora. Vrh meri 597 metrov nadmorske vi\xc5\xa1ine in le\xc5\xbei na sti\xc4\x8di\xc5\xa1\xc4\x8du Slovenskih goric in Kozjaka. Prvo pisno omembo cerkve zasledimo leta 1352. Cerkvica na Urbanu je posve\xc4\x8dena sv. Urbanu. Ker obhajamo njegov god 25. maja, torej ravno v dneh, ko imajo vinogradniki najve\xc4\x8d dela na vinski trti, je zavetnik vini\xc4\x8darjev, vina, vinogradnikov in sodarjev. Marsikje je njegova podoba v vinogradu. Neko\xc4\x8d so jo v procesijah nosili po vinogradih. Zato ima Urbanovo velik pomen v kme\xc4\x8dkem koledarju, eden od pregovorov pravi: \xc2\xbb\xc4\x8ce se Urban greje zelo, trgatev dobra bo.\xc2\xab\n_START_SECTION_\nGospodarstvo\n_START_PARAGRAPH_\nZaradi son\xc4\x8dne lege je vinogradni\xc5\xa1tvo v Kamnici zelo cenjena kmetijska dejavnost. V splo\xc5\xa1nem pa kmetijske dejavnosti vsako leto bolj izgubljajo na pomenu in le \xc5\xa1e najstarej\xc5\xa1i kmetje se spominjajo, kako dobro se je svoj \xc4\x8das dalo \xc5\xbeiveti od vinogradni\xc5\xa1tva, \xc5\xbeivinoreje, sadjarstva in gozdarstva, ki je tod prevladovalo vse do konca 20. stoletja. \xc5\xa0tajerska jabolka so bila cenjena dale\xc4\x8d naokoli, pred drugo svetovno vojno so jih izva\xc5\xbeali celo v Bosno._NEWLINE_V Kamnici sicer tudi danes razen mizarske dejavnosti ni omembe vredne gospodarske dejavnosti. Zaradi urejene infrastrukture, bli\xc5\xbeine mesta Maribor in ekolo\xc5\xa1kih prednosti dosegajo cene gradbenih parcel in drugih nepremi\xc4\x8dnin visoke vrednosti._NEWLINE_V sredi\xc5\xa1\xc4\x8du kraja je hotel z 20 sobami. Po okoli\xc5\xa1kih hribih je ve\xc4\x8d vinoto\xc4\x8dev.'